**ПРАВИЛНИК**

**О ВАСПИТНО-ДИСЦИПЛИНСКОЈ ОДГОВОРНОСТИ УЧЕНИКА**

***Основне школе “Васа Живковић“ Панчево***

На основу члана 119. став 1. тачка 1) Закона о основама система образовања и васпитања („Сл гласник РС“, бр. 88/17 – у даљем тексту: закон), и члана 78. Статута Основне школе „ Васа Живковић" из Панчева, Школски одбор, на седници одржаној дана \_\_\_\_\_\_\_\_\_\_\_\_\_\_\_. године, донео је

**ПРАВИЛНИК**

**О ВАСПИТНО-ДИСЦИПЛИНСКОЈ ОДГОВОРНОСТИ УЧЕНИКА**

# I ОПШТЕ ОДРЕДБЕ

## ПРЕДМЕТ РЕГУЛИСАЊА

**Члан 1.**

Правилником о васпитно-дисциплинској одговорности ученика (у даљем тексту: Правилник) уређују се права, обавезе и одговорност ученика, васпитно-дисциплински поступак, васпитне и васпитно-дисциплинске мере, надлежност за изрицање мера, правна заштита ученика и материјална одговорност ученика Основне школе „Васа Живковић“ у Панчеву (у даљем тексту: Школа).

**Члан 2.**

Уписом у Школу ученик преузима обавезе прописане Законом о основама система образовања и васпитања (у даљемтексту Закон), посебним законом, Статутом Школе и овим правилником.

**Члан 3.**

У установи се негују односи међусобног разумевања и уважавања личности, ученика, одраслих, запослених и родитеља, односно других законских заступника.

Запослени имају обавезу да својим радом и укупним понашањем доприносе развијању позитивне атмосфере у установи.

# II ПРАВА, ОБАВЕЗЕ И ОДГОВОРНОСТИ УЧЕНИКА

## ПРАВА УЧЕНИКА

Члан 4.

Права ученика остварују се у складу са потврђеним међународним уговорима, Законом о основама система образовања и васпитања и посебним законима, Статутоми овим правилником.

Школа, односно запослени у Школи дужни су да обезбеде остваривање права ученика, а нарочито право на:

1) квалитетан образовно-васпитни рад;

2) уважавање личности;

3) подршку за свестрани развој личности, подршку за посебно исказане таленте и њихову афирмацију;

4) заштиту од дискриминације, насиља, злостављања и занемаривања;

5) благовремену и потпуну информацију о питањима од значаја за образовање и васпитање;

6) информације о правима и обавезама;

7) учествовање у раду органа Школе, у складу са Законом и посебним законом;

8) слободу удруживања у различите групе, клубове и организовање Ученичког парламента;

9) јавност и образложење оцене и подношење приговора на оцену и испит;

10)покретање иницијативе за преиспитивање одговорности учесника у образовно-васпитном процесу, уколико права из става 2. тач. 1)-9) овог члана нису остварена;

11) заштиту и правично поступање Школе према ученику;

12) стипендију, у складу са посебним законом;

13) друга права у области образовања и васпитања, у складу са Законом.

***Пријава директору ради заштите права ученика***

**Члан 5.**

Ученик, родитељ, односно други законски заступник може да поднесе писмену пријаву директору у случају повреде права или непримереног понашања запослених према ученику, у складу са општим актом установе, у року од осам дана од дана сазнања о повреди права.

Запослени је дужан да одмах по сазнању, а најкасније наредног радног дана, поднесе писмену пријаву директору да је учињена повреда права ученика.

Директор је дужан да пријаву размотри и да, уз консултацију са учеником и родитељем, односно другим законским заступником ученика, као и запосленим одлучи и предузме одговарајуће мере, у року од осам дана од дана пријема пријаве.

***Пријава Министарству ради заштите права ученика***

**Члан 6.**

Ученик, родитељ односно други законски заступник ученика, има право да поднесе пријаву Министарству, уколико сматра да су му повређена права, у случају:

1) доношења или недоношења одлуке органа установе по поднетој пријави, приговору или жалби;

2) ако је повређена забрана из чл. 12–15. овог правилникa;

3) повреде права детета и ученика из члана 3. овог правилникa.

Пријаву из става 1. овог члана ученик, његов родитељ односно други законски заступник детета и ученика може поднети у року од осам дана од дана сазнања за повреду својих права.

Ако оцени да је пријава из става 1. овог члана основана, Министарство ће у року од осам дана од дана пријема пријаве упозорити установу на уочене неправилности и одредити јој рок од три дана од упозорења за отклањање уочене неправилности.

Ако установа не поступи по упозорењу из става 3. овог члана, Министарство ће предузети одговарајуће мере, у складу са законом.

## ОБАВЕЗЕ УЧЕНИКА

Члан 7.

У остваривању својих права ученик не сме да угрожава друге у остваривању права.

Ученик има обавезу да:

1) редовно похађа наставу и извршава школске обавезе;

2) поштује правила понашања у Школи, одлуке директора и органа Школе;

3) ради на усвајању знања, вештина и ставова утврђених Школским програмом, прати сопствени напредак и извештава о томе наставнике и родитеље, односно друге законске заступнике;

4) не омета извођење наставе и не напушта час без претходног одобрења наставника;

5) поштује личност других ученика, наставника и осталих запослених у Школи;

6) чува имовину Школе и чистоћу и естетски изглед школских просторија;

7) стара се о очувању животне средине и понаша у складу са правилима еколошке етике.

1. ВАСПИТНИ РАД СА УЧЕНИЦИМА

Члан 8.

Према ученику који врши повреду правила понашања у школи или не поштује одлуке директора и органа школе, неоправдано изостане са наставе пет часова, односно који својим понашањем угрожава друге у остваривању њихових права, школа ће уз учешће родитеља, односно другог законског заступника, појачати васпитни рад активностима: у оквиру одељењске заједнице, стручним радом одељењског старешине, педагога, психолога, посебних тимова, а када је то неопходно да сарађује са одговарајућим установама социјалне, односно здравствене заштите са циљем дефинисања и пружања подршке ученику у вези са променом његовог понашања.

Када је то у најбољем интересу ученика и одељења, а по стручној процени психолошко-педагошке службе из разлога постизања позитивних развојних ефеката, директор школе може донети одлуку о премештању ученика у друго одељења истог разреда.

1. ОДГОВОРНОСТ УЧЕНИКА

**Члан 9.**

Ученик може да одговара само за лакшу повреду обавезе која је у време извршења била утврђена овим Правилником.

Ученик може да одговара за лакшу повреду обавезе утврђену општим актом школе, за тежу повреду обавезе која је у време извршења била прописана Законом о основама система образовања и васпитања или посебним законом и за повреду забране из чл. 110–112 истог Закона.

## ЛАКШЕ ПОВРЕДЕ ОБАВЕЗА

**Члан 10.**

Ученик може да одговара за лакшу повреду обавезе утврђену овим правилником.

Лакше повреде обавеза ученика су:

1. неоправдано изостајање са наставе и других облика образовно- васпитног рада, у току школске године до 25 часова
2. неоправдано кашњење на часове редовне наставе и друге облике образовно –васпитног рад више од 25 пута у току школске године
3. недисциплиновано понашање и ометање рада у одељењу
4. изазивање нереда у просторијама школе и школском дворишту
5. непоштовање надлежних органа школе
6. оштећење школске зграде, просторија, инвентара, инсталација
7. оштећење или уништење личних ствари и прибора других ученика, наставника, и других запослених у школи
8. нарушавање естетског изгледа школе и школског дворишта (бацање отпадака, уништавање садница и зелених површина, писање по зидовима и сл.)
9. непрдиржавање правила понашања у Школи
10. непримерено одевање у Школи
11. коришћење мобилог телефона којима се ремети дисциплина на часу или другим облицима образопвно-васпитног рада, а којима се не угрожавају права других и не служи за превару у поступку оцењивања
12. улазак у зборницу и другењ службене просторије без позива и одобрења

За лакшу повреду обавезе ученика не води се васпитно-дисциплински поступак.

## ТЕЖЕ ПОВРЕДЕ ОБАВЕЗА

**Члан 11.**

Теже повреде обавеза ученика прописане су Законом.

За тежу повреду обавезе ученик одговара ако је у време извршења обавеза била прописана Законом.

Теже повреде обавеза ученика су:

1. уништење, оштећење, скривање, изношење, преправка или дописивање података у евиденцији коју води Школа или друга организација, односно орган;
2. преправка или дописивање података у јавној исправи коју издаје Школа или орган, односно исправи коју изда друга организација;
3. уништење или крађа имовине Школе, привредног друштва, предузетника, ученика или запосленог;
4. поседовање, подстрекавање, помагање, давање другом ученику и употреба алкохола, дувана, наркотичких средстава или психоактивне супстанце;
5. уношење у Школу или другу организацију оружја пиротехничког средства или другог предмета који може да угрози или повреди друго лице;
6. понашање ученика којим угрожава властиту безбедност или безбедност других ученика, наставника и запослених у Школи, у школским и другим активностима које се остварују ван школе, а које школа организује и које доводи до њиховог физичког и психичког повређивања;
7. употреба мобилног телефона, електронског уређаја и другог средства у сврхе којима се угрожавају права других или у сврху преваре у поступку оцењивања;
8. неоправдано изостајање са наставе и других облика образовно-васпитног рада више од 25 часова у току школске године, од чега више од 15 часова након писменог обавештења родитеља, односно другог законског заступника од стране школе;
9. учестало чињење лакших повреда обавеза у току школске године, под условом да су предузете неопходне мере ради корекције понашања ученика.

За повреде из става 3. тач. 8) и 9) овог члана је обавезна поступност у изрицању мера.

Ученик, родитељ, односно други законски заступник одговара за материјалну штету коју ученик нанесе школи, намерно или из крајње непажње, у складу са законом.

## ПОВРЕДЕ ЗАБРАНЕ

За повреду забране ученик одговара ако је у време извршења обавеза била прописана Законом.

### *Забрана дискриминације*

**Члан 12.**

У Школи су забрањене дискриминација и дискриминаторско поступање, којим се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање (искључивање, ограничавање или давање првенства), у односу на лице или групе лица, као и на чланове њихових породица или њима блиска лица на отворен или прикривен начин, а који се заснива на раси, боји коже, прецима, држављанству, статусу мигранта, односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Не сматрају се дискриминацијом посебне мере уведене ради постизања пуне равноправности, заштите и напретка лица, односно групе лица која се налазе у неједнаком положају.

Школа је дужна да предузме све мере прописане Законом када се посумња или утврди дискриминаторно понашање у Школи.

### *Забрана насиља, злостављања и занемаривања*

Члан 13.

У Школи је забрањено физичко, психичко, социјално, сексуално, дигитално и свако друго насиље, злостављање и занемаривање запосленог, детета, ученика, одраслог, родитеља односно другог законског заступника или трећег лица у установи.

Под насиљем и злостављањем подразумева се сваки облик једанпут учињеног, односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности ученика и одраслог.

Занемаривање и немарно поступање представља пропуштање Школе или запосленог да обезбеди услове за правилан развој детета, ученика и одраслог.

Школа је дужна да одмах поднесе пријаву надлежном органу ако се код ученика или одраслог примете знаци насиља, злостављања или занемаривања.

Под физичким насиљем сматра се: физичко кажњавање детета, ученика или одраслог од стране запосленог, родитеља односно другог законског заступника или трећег лица у Школи; свако понашање које може да доведе до стварног или потенцијалног телесног повређивања, ученика, одраслог или запосленог; насилно понашање запосленог према ученику или одраслом, као и ученика и одраслог према другом ученику, одраслом или запосленом.

Под психичким насиљем сматра се понашање које доводи до тренутног или трајног угрожавања психичког и емоционалног здравља и достојанства.

Под социјалним насиљем сматра се искључивање ученика и одраслог из групе вршњака и различитих облика активности установе.

Под сексуалним насиљем и злостављањем сматра се понашање којим се ученик сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

Под дигиталним насиљем и злостављањем сматра се злоупотреба информационо комуникационих технологија која може да има за последицу повреду друге личности и угрожавање достојанства и остварује се слањем порука електронском поштом, смс-ом, ммс-ом, путем веб-сајта (web site), четовањем, укључивањем у форуме, социјалне мреже и другим облицима дигиталне комуникације.

Школа је дужна да надлежном органу пријави сваки облик насиља, злостављања и занемаривања у установи почињен од стране родитеља, односно другог законског заступника или трећег лица у установи.

### *Забрана понашања које вређа углед, част или достојанство*

**Члан 14.**

Забрањено је свако понашање запосленог према ученику и одраслом; ученика и одраслог према запосленом; родитеља, односно другог законског заступника или трећег лица према запосленом; запосленог према родитељу, односно другом законском заступнику; ученика и одраслог према другом ученику или одраслом, којим се вређа углед, част или достојанство.

Директор установе дужан је да у року од три дана од дана сазнања за повреду забране из става 1. овог члана предузме одговарајуће активности и мере у оквиру надлежности установе.

### *Забрана страначког деловања*

**Члан 15.**

У Школи је забрањено страначко организовање и деловање и коришћење простора установе у те сврхе.

1. **ОДГОВОРНОСТ РОДИТЕЉА**

**Члан 16.**

Родитељ, односно други законски заступник ученика одговоран је:

1) за упис детета у предшколски припремни програм и упис детета у школу;

2) за редовно похађање наставе;

3) за редовно похађање припремне наставе;

4) да одмах, а најкасније у року од 48 сати од момента наступања спречености ученика да присуствује настави о томе обавести Школу;

5) да правда изостанке ученика, најкасније у року од осам дана од дана пре­станка спречености ученика да присуствује настави одговарајућом лекарском или другом релевантном документацијом;

6) да на позив Школе активно учествује у свим облицима васпитног рада са учеником;

7) за повреду забране учињену од стране ученика;

8) за теже повреде обавезе ученика;

9) да поштује правила Школе.

Родитељ односно други законски заступник дужан је да надокнади материјалну штету коју ученик нанесе Школи, намерно или из крајње непажње, у складу са Законом.

Школа подноси захтев за покретање прекршајног поступка, односно кривичну пријаву ради утврђивања одговорности родитеља, односно другог законског заступника малолетног ученика из разлога прописаних ставом 1. овог члана.

**III ВАСПИТНЕ И ВАСПИТНО-ДИСЦИПЛИНСКЕ МЕРЕ**

1. **ВАСПИТНЕ МЕРЕ**

**Члан 17.**

Васпитне мере изричу се за лакшу повреду обавеза ученика.

Васпитне мере су:

1. **опомена;**
2. **укор одељенског старешине;**
3. **укор одељенског већа**, на основу изјашњавања наставника који изводе наставу у одељењу ученика, у складу са Статутом Школе.

Васпитна мера из става 1. овог члана изриче се ученику без вођења васпитно-дисциплинског поступка, у школској години у којој је учињена повреда обавезе.

Опомену и укор одељенског старешине изриче одељенски старешина, а укор одељењског већа изриче одељењско веће.

Услов за изрицање васпитне мере је претходно предузимање активности појачаног васпитног рада са учеником, из члана 8. овог правилника.

Одељењски старешина је дужан да испита и утврди чињенице и околности под којима је дошло до лакше повреде обавезе ученика и у сарадњи са родитељима, педагогом, психологом проведе појачан васпитни рад.

Са учеником који учини лакшу повреду обавеза, Школа је дужна да појача васпитни рад, уз учешће родитеља односно старатеља ученика, активностима у оквиру одељењске заједнице, стручним радом одељењског старешине, педагога, психолога, посебних тимова, а када је то неопходно, да сарађује са установама социјалне и здравствене заштите у циљу промене понашања ученика.

У циљу уједначеног поступања према ученицима који су извршили лакшу повреду обавезе, извршена је подела лакших повреда обавеза према врсти васпитних мера које се изричу, а у складу са њиховом тежином и могућим последицма.

Зависно од учесталости повреде обавеза и последици коју је произвела, за лакшу повреду обавезе може се изрећи и тежа васпитна мера у односу на предвиђену.

***Васпитна мера опомена***

**Члан 18.**

Васпитна мера опомена изриче се за следеће лакше повреде обавеза ученика:

1) неоправдано изостајање с наставе и других облика образовно-васпитног рада 5 (пет) часова у току школске године;

2) немарности које се одражавају на радну дисциплину у одељењу;

3) непоступање по прописаним правилима понашања у Школи;

4) самовољно напуштање наставе и других облика образовно-васпитног рада без одобрења наставника или стручног сарадника;

5) непримерено одевање у Школи или за време одржавања активности у организацији школе;

6**)**недолично понашање у Школи, школском дворишту или за време активности које су у организацији школе;

7)достављање непотпуне и нетачне контакт информације или одбијање и недостављање истих;

8) улажење у зборницу и друге службене просторије без позива и одобрења;

9) недисциплиновано понашање на часовима, односно ометање извођења наставе или других облика образовно-васпитног рада;

10) нарушавање угледа школе.

Опомену изриче одељењски старешина на часу одељењске заједнице и уписује је у ђачку књижицу.

***Васпитна мера укор одељењског старешине***

**Члан 19.**

Васпитна мера укор одељењског старешине изриче се за следеће лакше повреде обавеза ученика:

1) неоправдано изостајање с наставе и других облика образовно-васпитног рада од 6 до 15 часова у току школске године;

2) необавештавање родитеља, односно другог законског заступника ученика о резултатима учења и владања и непреношење порука одељенског старешине, других наставника и стручних сарадника;

3) коришћење мобилног телефона, електронских уређаја, уређаја за репродукцију звука и других средстава којима се ремети дисциплина на часу или на другим облицима образовно-васпитног рада, а којима се не угрожавају права других и који не служи за превару у поступку оцењивања;

4) неблаговремено правдање одсуствовања с наставе;

5) злоупотреба лекарског оправдања;

6) мање оштећење школске зграде, школске имовине (просторија, инвентара, инсталација);

7) нарушавање хигијенe и естетског изгледа Школе и школског дворишта (бацање отпадака, писање по зидовима, уништавање садница и зелених површина, и сл.);

8) учестало кашњење на часове наставе и другe обликe образовно-васпитног рада;

9) недолажење на часове додатне и допунске наставе.

Васпитну меру укор одељењског старешине изриче одељењски старешина на часу одељењске заједнице о чему обавештава родитеља и уписује је у ђачку књижицу.

**Члан 20.**

У случају недисциплинованог понашања на часовима, односно ометања извођења наставе или других облика образовно-васпитног рада, примениће се поступност у изрицању васпитне мере.

Ученику који је образоложено уписан у Дневник васпитно-образовног рада, у рубрику Напомена, за ометање извођења наставе биће му изречена васпитна мера на следећи начин:

2 пута уписан – опомена одељенског старешине;

3 пута уписан - укор одељенског старешине;

4 пута уписан – укор одељенског већа.

***Васпитна мера укор Одељенског већа***

**Члан 21.**

Васпитна мера укор Одељенског већа изриче се за следеће лакше повреде обавеза ученика:

1) неоправдано изостајање с наставе и других облика образовно-васпитног рада од 16 до 25 часова у току школске године;

2) оштећење или уништење личних ствари и прибора ученика, наставника и других запослених у Школи;

3) грубо, агресивно, непристојно или непримерено понашање према ученицима, наставницима и другим запосленим у Школи;

4) непоштовање одлука надлежних органа школе

5) изазивање свађе, расправе и туче у школи, школском дворишту или за време активности које су у организацији школе;

6) коришћења разних облика преписивања и других недозвољених облика помоћи у поступку оцењивања;

7) одбијање примене мера заштите и безбедности ученика у школи, на екскурзији или ваннаставним активностима ван школе.

Васпитну меру укор Одељењског већа изриче Одељењско веће већином гласова свих чланова Одељењског већа на предлог одељењског старешине или било ког члана Одељењског већа о чему обавештава родитеља.

Гласање је јавно.

Васпитна мера укор Одељењског већа уписује се у ђачку књижицу.

**Члан 22.**

Васпитне мере изричу се у школској години у којој је учињена повреда обавезе ученика.

Одељењски старешина је дужан да о учињеној лакшој повреди обавезе ученика и изреченој васпитној мери обавести родитеља, односно другог законског заступника и да уредно води документацију о изреченим мерама.

Одељењски старешина је дужан да писмено обавештава родитеља, односно другог законског заступника о учињеним неоправданим изостанцима ученика.

1. **ВАСПИТНО-ДИСЦИПЛИНСКЕ МЕРЕ**

**Члан 23.**

Васпитно-дисциплинске мере изричу се за:

1. тежу повреду обавезе из члана 83. Закона и члана 11. овог правилника и за
2. учињену повреду забране из члана 110-112. Закона и члана 12-15. овог Правилника.

**Члан 24.**

За тежу повреду обавезе ученику се изриче васпитно-дисциплинска мера:

1. укор директора;
2. укор наставничког већа.

**Члан 25.**

За учињену повреду забране (чл. 110-112. Закона) ученику се изриче васпитно-дисциплинска мера:

1. укор директора;
2. укор наставничког већа;
3. премештај ученика од петог до осмог разреда у другу основну школу, на основу одлуке Наставничког већа Школе, уз обавештавање родитеља односно другог законског заступника ученика и уз сагласнот школе у коју ученик прелази.

**Члан 26.**

Васпитно-дисциплинска мера изриче се ученику у школској години у којој је учинио тежу повреду обавезе, односно повреду забране, по спроведеном васпитно-дисциплинском поступку у коме је утврђена одговорност ученика.

Ученику се за повреду обавезе може изрећи само једна васпитно-дисциплинска мера и члана 12-15. овог правилника.

Мера из става 2. овог члана може да се изрекне ученику ако је Школа претходно предузела неопходне активности из члана 83. став 1. Закона и члана 8. овог правилника.

Када предузете неопходне активности доведу до позитивне промене понашања ученика, обуставиће се поступак, осим ако је учињеном повредом забране из чл. 110-112. Закона и члана 12-15. овог правилника, озбиљно угрожен интегритет другог лица.

***Васпитно-дисциплинска мера укор директора Школе***

**Члан 27.**

Васпитно-дисциплинска мера укор директора Школе изриче се за теже повреде обавеза ученика и заучињену повреду забране (чл. 110-112. Закона).

Директор школе доноси одлуку о изрицању васпитно-дисциплинске мере: Укор директора.

Васпитно-дисциплинска мера укор директора Школе изриче се писмено, на предлог одељењског старешине или Одељењског већа.

Васпитно-дисциплинска мера укор директора Школе уписује се у ђачку књижицу и дневник образовно-васпитног рада.

***Одлука Наставничког већа***

**Члан 28.**

Наставничко већe доноси одлуку о изрицању васпитно-дисциплинске мере: укор Наставничког већа и премештај ученика од петог до осмог разреда у другу основну школу.

Одлука Наставничког већа којом се изричe васпитно-дисциплинске мера мора да садржи: име и презиме ученика, назив одељења, кратак опис повреде коју је ученик учинио, време и место извршења повреде, врсту повреде, датум и број закључка о покретању поступка, извод из записника о саслушању ученика и друга доказна средства.

Васпитно-дисциплинске мере изриче Наставничко већа већином гласова присутних чланова Наставничког већа.

На основу одлуке Наставничког већа о изрицању васпитно-дисциплинских мера Директор школе доноси решење о изрицању васпитно-дисциплинске мере и исто доставља ученику, родитељу, односно законском заступнику, преко одељењског старешине или путем поште са повратницом.

***Васпитно-дисциплинска мера укор Наставничког већа***

**Члан 29.**

Васпитно-дисциплинска мера укор Наставничког већа изриче се за теже повреде обавеза ученика и заучињену повреду забране (чл. 110-112. Закона).

Васпитно-дисциплинска мера укор Наставничког већа изриче се писмено, на предлог одељењског старешине или Одељењског већа.

Васпитно-дисциплинска мера укор Наставничког већа уписује се у ђачку књижицу и дневник образовно-васпитног рада.

***Васпитно-дисциплинска мера премештај ученика у другу школу***

**Члан 30.**

Васпитно-дисциплинска мера премештај ученика у другу школу изриче се за повреду забране из чл. 110-112. Закона, ако је том повредом озбиљно угрожен интегритет другог лица.

Премештај ученика од петог до осмог разреда у другу основну школу врши се на основу одлуке Наставничког већа Школе, уз сагласност школе у коју прелази, а уз обавештавање родитеља односно другог законског заступника.

Одлуком о премештају ученика у другу школу, Наставничко веће Школе ће одредити појачан васпитни рад према ученику активностима: у оквиру одељењске заједнице, стручним радом одељењског старешине, педагога, психолога, посебних тимова, а када је то неопходно, сарадњом са одговарајућим установама социјалне, односно здравствене заштите, у циљу дефинисања и пружања подршке ученику у вези са променом његовог понашања.

Решење о премештају ученика доноси директор Школе када предузете неопходне активности не доведу до позитивне промене понашања ученика.

***Друштвено-корисни, хуманитарни рад***

**Члан 31.**

Школа, упоредо са изрицањем васпитне, односно васпитно-дисциплинске мере, одређује ученику и обавезу обављања друштвено-корисног, односно хуманитарног рада, који се одвија у просторијама школе или ван просторија школе под надзором наставника, односно стручног сарадника.

Друштвено-користан, односно хуманитарни рад, школа одређује ученику у складу са тежином учињене повреде, водећи рачуна о психофизичкој и здравственој способности, узрасту и достојанству ученика, о чему је дужна да одмах обавести родитеља, односно другог законског заступника.

## ВАСПИТНО – ДИСЦИПЛИНСКИ ПОСТУПАК

**Члан 32.**

За теже повреде обавеза ученикаиз члана 83. Закона и члана 11. овог правилника, и за повреде забране из чл. 110–112. Закона школа води васпитно-дисциплински поступак о којем обавештава родитеља, односно другог законског заступника ученика.

У васпитно-дисциплинском поступку ученик, уз присуство родитеља, односно другог законског заступника, као и сви остали учесници и сведоци морају бити саслушани и дати писану изјаву.

Уколико се родитељ, односно други законски заступник ученика, који је уредно обавештен, не одазове да присуствује васпитно-дисциплинском поступку, директор школе поставља одмах, а најкасније наредног радног дана психолога, односно педагога установе да у овом поступку заступа интересе ученика, о чему одмах обавештава центар за социјални рад.

***Рокови васпитно-дисциплинског поступка***

**Члан 33.**

Директор, у року од 30 дана од дана учињене повреде из става 1. овог члана, закључком покреће васпитно-дисциплински поступак, води га и окончава решењем и о томе одмах, а најкасније наредног радног дана обавештава родитеља, односно другог законског заступника.

Васпитно-дисциплински поступак за учињену тежу повреду обавезе ученика, покреће се најкасније у року од осам дана од дана сазнања.

Васпитно-дисциплински поступак за учињену повреду забране из чл. 110–112. овог закона покреће се одмах, а најкасније у року од два дана од дана сазнања.

Васпитно-дисциплински поступак окончава се, након вођења појачаног васпитног рада са учеником, доношењем решења у року од 30 дана од дана покретања.

**Члан 34.**

Пре доношења решења морају се утврдити све чињенице које су од значаја за одлучивање.

Уколико се у току трајања васпитно-дисциплинског поступка ученик испише из школе, школа је у обавези да у исписницу унесе напомену да је против наведеног ученика покренут васпитно-дисциплински поступак.

***Обавештавање о сазнању за учињену повреду обавезе***

**Члан 35.**

Закључак за утврђивање одговорности ученика подноси се у писаном облику и садржи податке о ученику (име и презиме ученика против кога се води васпитно-дисциплински поступак, разред и одељење), опис теже повреде обавезе ученика, односно повреде забране, време, место и начин извршења повреде и одговарајуће доказе, као и назначење одредби овог правилника, односно Закона којим је регулисано да учињено дело представља повреду обавезе ученика.

Закључак се доставља родитељу, односно другом законском заступнику малолетног ученика, одељењском старешини, стручним сарадницима, односно одговарајућем стручном тиму.

***Доказна средства***

**Члан 36.**

Закључак обавезно мора да садржи доказна средства, и то:

– доказ да је ученик (против кога је покренут васпитно-дисциплински поступак) учинио повреду обавезе ученика;

– доказ да је ученик повреду обавезе учинио у просторијама Школе или на другом месту где су се одвијале наставне и ваннаставне активности Школе;

– доказ да је ученик повреду обавезе ученика учинио према другом ученику или групи ученика, наставнику, запосленим Школе, родитељима или трећим лицима која су се затекла у просторијама Школе или другим просторијама у којима су боравили ученици Школе;

– доказ о присутним сведоцима;

– доказ да је учињена повреда предвиђена одредбама Закона, посебног закона и овог правилника;

– и други докази који су познати у моменту извршења повреде обавезе ученика.

***Достављање позива***

**Члан 37.**

Родитељ, односно други законски заступник малолетног ученика против кога се води васпитно-дисциплински поступак, позива се писаним путем.

Уз позив родитељу, односно другом законском заступнику, обавезно се доставља и закључак за покретање васпитно-дисциплинског поступка.

Позив из става 1. и 2. овог члана мора бити благовремено уручен.

На расправу се позивају, када је то потребно, сведоци и вештаци.

***Ток поступка***

**Члан 38.**

Поступак за утврђивање васпитно-дисциплинске одговорности ученика за тежу повреду обавезе води директор Школе.

**Члан 39.**

Расправу отвара директор Школе.

Расправи присуствују: лице које води записник; ученик против кога је покренут васпитно-дисциплински поступак, уз присуство родитеља, односно другог законског заступника, сведоци, одељењски старешинa, ПП службa и остали учесници.

Пре почетка расправе директор Школе утврђује да ли су присутна сва позвана лица, што се констатује записнички.

У васпитно-дисциплинском поступку ученик, уз присуство родитеља, односно другог законског заступника, као и сви остали учесници и сведоци, мора бити саслушан и дати писану изјаву.

У случају спречености да присуствују расправи сведоци могу доставити писану изјаву или дати изјаву на записник.

Уколико се родитељ, односно други законски заступник ученика који је уредно обавештен, не одазове да присуствује васпитно-дисциплинском поступку, директор Школе поставља одмах, а најкасније наредног радног дана психолога, односно педагога Школе да у овом поступку заступа интересе ученика, о чему одмах обавештава центар за социјални рад.

Расправа почиње читањем закључка за покретање васпитно-дисциплинског поступка због повреде обавезе ученика.

После читања закључка позива се ученик против кога се води поступак да се изјасни о наводима из закључка и да изнесе своју одбрану.

После изјаве ученика приступа се саслушању свих присутних сведока и извођењу доказа ради утврђивања чињеница.

***Записник о вођењу васпитно-дисциплинског поступка***

**Члан 40.**

О току васпитно-дисциплинског поступка води се записник.

У записник се уносе подаци који су неопходни за правоваљано доношење одлуке о одговорности ученика против кога је покренут васпитно-дисциплински поступак (подаци о ученику и подаци о свим учесницима и сведоцима позваним на расправу, опис теже повреде обавезе ученика, односно забране, време, место и начин извршења повреде, утврђен број неоправданих изостанака, утврђене доказе за извршену тежу повреду обавезе, постојање олакшавајућих, односно отежавајућих околности, и др.).

Записник мора да буде уредан, прецизан, јасан и читљив и да садржи само податке о повреди обавезе ученика која је предмет расправе.

Записник се пре закључења мора прочитати лицима која учествују у васпитно-дисциплинском поступку, а саслушана лица имају права на примедбе на записник.

У већ потписаном записнику не сме се ништа додавати ни мењати.

У заглављу записника мора се назначити да расправу води директор Школе, име и презиме директора Школе, место и дан одржавања расправе, име и презиме ученика против кога се води поступак, родитеља, односно другог законског заступника, име браниоца уколико га ученик има, час почетка и завршетка расправе.

У записник се уноси и да ли је било приговора на ток поступка, каква је одлука о томе донета, да ли је прочитан закључак, исказ ученика, ток доказног поступка, имена сведока и вештака који су саслушани и њихови искази, предлози који су састављени и шта је по њима одлучено и друго.

Искази ученика, сведока, браниоца, вештака и осталих учесника у поступку уносе се скраћено, а ако је потребно, поједини делови или цео исказ уносе се у записник дословно.

***Доношење одлуке***

**Члан 41.**

Након спроведеног васпитно-дисциплинског поступка Школа може донети следећу одлуку:

1. обуставити поступак (решењем директора) када је Школа претходно појачала васпитни рад са учеником, у складу са чланом 83. ст. 1. Закона, а предузете претходне активности доведу до позитивне промене у понашању ученика, изузев када је ученик учинио повреду забране којом је озбиљно угрожен интегритет другог лица;

2. изрећи меру из члана 86. ст. 1. тач. 2) и 3) (1) (2) Закона и члана 25. и 26. овог правилника.

Уколико се у току трајања васпитно-дисциплинског поступка ученик испише из школе, школа је у обавези да у исписницу унесе напомену да је против наведеног ученика покренут васпитно-дисцилински поступак.

Уколико се у току трајања васпитно-дисциплинског поступка ученик испише из школе,

 директор ће решењем обуставити васпитно-дисциплонски поступак.

 **Члан 42.**

При изрицању васпитно-дисциплинске мере за учињену тежу повреду обавезе и за учињену повреду забране узимају се у обзир олакшавајуће и отежавајуће околности, а нарочито:

– тежина учињене повреде и њене последице,

– степен утврђене одговорности ученика,

– услови под којима је повреда учињена,

– раније понашање ученика и однос према обавезама у Школи,

– понашање после учињене повреде, тј. да ли је васпитни рад позитивно утицао на ученика;

– да ли ученик, с обзиром на узраст, може да схвати сврху изречене васпитно-дисциплинске мере и

– друге околности које би могле бити од утицаја на изрицање врсте васпитно-дисциплинске мере.

**Члан 43.**

Решење о изрицању васпитно-дисциплинске мере због повреде обавезе ученика мора да садржи: увод, диспозитив (изреку), образложење, поуку о правном средству, назив органа с бројем и датумом решења и потпис и печат надлежног органа.

**Члан 44.**

Потписано и оверено решење, са бројем и датумом доношења, доставља се родитељу, односно другом законском заступнику малолетног ученика, лично –преко одељенског старешине или препорученом пошиљком са повратницом.

**Члан 45.**

За повреду обавезе ученику се може изрећи само једна васпитна, односно васпитно-дисциплинска мера, тј. уколико ученик једном радњом (чињењем или нечињењем) учини више повреда обавеза, ученику се изриче јединствена мера.

Васпитна, односно васпитно-дисциплинска мера примењује се само на ученике појединце.

Васпитна, односно васпитно-дисциплинска мера изриче се у школској години у којој је учињена повреда обавезе ученика, односно изречена мера важи само до краја школске године у којој је изречена.

***Застаревање покретања дисциплинског поступка***

**Члан 46.**

Дисциплински поступак против ученика је хитан.

Дисциплински поступак против ученика не може се покренути ни водити по истеку 60 дана од дана учињене повреде обавезе.

## СМАЊЕЊЕ ОЦЕНЕ ИЗ ВЛАДАЊА

**Члан 47.**

**За учињену лакшу повреду обавезе ученика и неоправдано изостајање са наставе до 25 часова**, уз изрицање васпитне мере – опомена, укор одељенског старешине или укор Одељенског већа, **ученику се може смањити оцена из владања на 4 или 3**, о чему одлучује Одељењско веће имајући у виду тежину повреде обавезе, последице повреде, околности под којима је повреда учињена, степен одговорности ученика, раније понашање и понашање ученика после учињене повреде, узраст ученика и друге релевантне околности.

**Члан 48.**

**За изречену васпитно-дисциплинску меру укор директора**, **ученику се може смањити оцена из владања на 2 или 1,** на основу процене степена одговорности ученика и других параметара.

**За изречену васпитно-дисциплинску меру укор Наставничког већ**а, **ученику се може смањити оцена из владања на 2 или 1,** на основу процене степена одговорности ученика и других параметара.

**Члан 49.**

**За неоправдано изостајање са наставе од преко 25 часова,** од чега више од 15 часова након писменог обавештавања родитеља, односно другог законског заступника од стране Школе**, ученику се може смањити оцена из владања на на 2 или 1,** на основу процене степена одговорности ученика и других параметара.

**За изречену васпитно-дисциплинску меру премештај ученика у другу школу**, **ученику се може смањити оцена из владања на 1** на основу процене степена одговорности ученика и других параметара.

**Члан 50.**

Оцену из владања утврђује Одељењско веће на предлог одељенског старешине на крају првог и другог полугодишта.

Владање ученика у току полугодишта може се оценити само описно, тако да и смањена оцена из владања због изречене васпитне, односно васпитно-дисциплинске мере мора да буде описна.

**Члан 51.**

Оцена из владања поправља се када дође до позитивне промене у понашању ученика, на предлог одељењског старешине.

**Члан 52.**

Закључну оцену из владања утврђује Одељењско веће на предлог одељењског старешине на крају првог и другог полугодишта, на основу сагледавања личности и понашања ученика у целини, процењивањем његовог укупног понашања и извршавања обавеза прописаних Законом и изречених васпитних или васпитно-дисциплинских мера и њихових ефеката.

## ПРАВНА ЗАШТИТА УЧЕНИКА

**Члан 53.**

На изречену васпитну меру опомена, укор одељењског старешине и укор Одељењског већа, родитељ, односно законски заступник малолетног ученика нема право на правну заштиту.

**Члан 54.**

Ученик, родитељ, односно други законски заступник има право да поднесе жалбу Школском одбору на изречену васпитно-дисциплинску меру за извршену тежу повреду обавезе ученика из члана 83. ст. 3. Закона и члана 11. овог правилника или за повреду забране из чл. 110-112. Закона, у року од осам дана од дана достављања решења о утврђеној одговорности и изреченој мери.

Школски одбор решава по жалби из става 1. овог члана у року од 15 дана од дана достављања жалбе од стране ученика, родитеља, односно другог законског заступника.

Жалба одлаже извршење решења директора.

## IV ЕВИДЕНЦИЈА О ИЗРЕЧЕНИМ МЕРАМА

**Члан 55.**

О изреченим васпитним и васпитно-дисциплинским мерама води се евиденција.

Евиденцију води одељењски старешина, уз поштовање начела прописаних законом којим се уређује заштита података о личности.

## V МАТЕРИЈАЛНА ОДГОВОРНОСТ УЧЕНИКА

**Члан 56.**

Родитељ односно други законски заступник дужан је да надокнади материјалну штету коју ученик нанесе школи, намерно или из крајње непажње, у складу са законом.

**Члан 57.**

Поступак за утврђивање материјалне одговорности ученика покреће директор, а води трочлана комисија коју формира директор. Одељењски старешина је члан комисије.

комисија утврђује постојање штете, висину, одговорност за штету, околности под којима је настала.

**Члан 58.**

Ако је штету проузроковало више ученика, утврђује се материјална одговорност сваког ученика посебно.

Уколико се не може утврдити удео сваког ученика у проузроковању штете, сматра се да су сви ученици који су штету проузроковали подједнако одговорни и штету надокнађују солидарно.

Висина штете утврђује се на основу ценовника или књиговодствене вредности оштећене или уништене ствари, а ако то није могуће комисија процењује штету уз помоћ стручњака.

**Члан 59.**

Директор, на основу предлога комисије, доноси решење о материјалној одговорности ученика, висини штете и року за накнаду штете.

Накнада штете уплаћује се на жиро рачун Школе.

Ако ученик, односно родитељ или законски заступник ученика, одбије да штету надокнади, наплата се може тражити путем суда.

Директор може донети одлуку о ослобођењу ученика, његовог родитеља, односно другог законског заступникаученика, материјалне одговорности за штету, због тешке материјалне ситуације.

**Члан 60.**

На решење директора Школе о материјалној одговорности ученика, родитељ, односно други законски заступник малолетног ученика може изјавити жалбу Школском одбору у року од 8 дана од дана пријема решења.

Школски одбор доноси одлуку у року од 15 дана од дана пријема жалбе.

### VI ПРЕЛАЗНЕ И ЗАВРШНЕ ОДРЕДБЕ

**Члан 61.**

Правилник ступа на снагу осмог дана од дана објављивања на огласној табли Школе.

**Члан 62.**

Ступањем на снагу овог правилника престаје да важи Правилник о васпитно-дисциплинској и материјалној одговорности ученика број: 73 од 26.02.2014. године.

 Председник Школског одбора

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 ***Биљана Дубаић Стојаков***

Правилник заведен под деловодним бројем 945 од 28.05.2018. године, објављен на огласној табли Школе дана \_\_\_\_\_\_\_2018. године.

|  |
| --- |
| **С А Д Р Ж А Ј** |
| **I ОСНОВНЕ ОДРЕДБЕ** | 2 |
|  | 1.ПРЕДМЕТ РЕГУЛИСАЊА | 2 |
| **II ПРАВА, ОБАВЕЗЕ И ОДГОВОРНОСТИ УЧЕНИКА** | 2 |
|  | 1.ПРАВА УЧЕНИКА | 2 |
|  |  | **Пријава директору ради заштите права ученика** | 3 |
|  |  | **Пријава Министарству ради заштите права ученика** | 3 |
|  | 2.ОБАВЕЗЕ УЧЕНИКА | 4 |
|  | 3.ВАСПИТНИ РАД СА УЧЕНИЦИМА | 4 |
|  | 4.ОДГОВОРНОСТ УЧЕНИКА | 5 |
|  | 5.ЛАКШЕ ПОВРЕДЕ ОБАВЕЗА | 5 |
|  | 6.ТЕЖЕ ПОВРЕДЕ ОБАВЕЗА | 6 |
|  | 7.ПОВРЕДЕ ЗАБРАНЕ | 7 |
|  |  | **Забрана дискриминације** | 7 |
|  |  | **Забрана насиља, злостављања и занемаривања** | 8 |
|  |  | **Забрана понашања које вређа углед, част или достојанство** | 9 |
|  |  | **Забрана страначког деловања** | 9 |
|  | 8.ОДГОВОРНОСТ РОДИТЕЉА | 9 |
| **III ВАСПИТНЕ И ВАСПИТНО-ДИСЦИПЛИНСКЕ МЕРЕ** | 10 |
|  | 1.ВАСПИТНЕ МЕРЕ | 10 |
|  |  | **Васпитна мера опомена** | 10 |
|  |  | **Васпитна мера укор одељењског старешине** | 11 |
|  |  | **Васпитна мера укор Одељенског већа** | 12 |
|  | 2.ВАСПИТНО-ДИСЦИПЛИНСКЕ МЕРЕ | 13 |
|  |  | **Васпитно-дисциплинска мера укор директора Школе** | 14 |
|  |  | **Одлука Наставничког већа** | 14 |
|  |  | **Васпитно-дисциплинска мера укор Наставничког већа** | 14 |
|  |  | **Васпитно-дисциплинска мера премештај ученика у другу школу** | 15 |
|  |  | **Друштвено-корисни, хуманитарни рад** | 15 |
|  | 3.ВАСПИТНО – ДИСЦИПЛИНСКИ ПОСТУПАК | 15 |
|  |  | **Рокови васпитно-дисциплинског поступка** | 16 |
|  |  | **Обавештавање о сазнању за учињену повреду обавезе** | 16 |
|  |  | **Доказна средства** | 16 |
|  |  | **Достављање позива** | 17 |
|  |  | **Ток поступка** | 17 |
|  |  | **Записник о вођењу васпитно-дисциплинског поступка** | 17 |
|  |  | **Доношење одлуке** | 17 |
|  |  | **Застаревање покретања дисциплинског поступка** | 17 |
|  | 4.СМАЊЕЊЕ ОЦЕНЕ ИЗ ВЛАДАЊА | 18 |
|  | 5.ПРАВНА ЗАШТИТА УЧЕНИКА | 18 |
| **IV ЕВИДЕНЦИЈА О ИЗРЕЧЕНИМ МЕРАМА** | 19 |
| **V МАТЕРИЈАЛНА ОДГОВОРНОСТ УЧЕНИКА** | 19 |
| **VI ПРЕЛАЗНЕ И ЗАВРШНЕ ОДРЕДБЕ** | 20 |
|  |  |  |  |